次韻祝廉夫登南樓
作者：傅察
朝代：宋

paragraphs: 膏雨潤四野，草木蘇中乾。
駕言共臨眺，凌雲陟層盤。
華宇蔭曦日，溽暑随風闌。
清談無俗好，茶果有餘歡。
撥置簿領煩，憇此簟席安。
悠然得佳趣，可以寄簪冠。
耳目去局促，心體自廣胖。
何如斂手版，觸熱事上官。
晚来纖靄霽，矯首欣遐觀。
一鳥沒天外，千林杳雲端。
西山有爽氣，淺綠浮巑岏。
翻疑圖畫裏，未覺雲夢寬。
蕭蕭林間蟬，已如咽暮寒。
直恐霜露至，歸歟可忘餐。